หั่นค่าต๋งพ่นพิษ แบงก์สูญหมื่นล.
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

โพสต์ทูเดย์ — ธปท.เดินหน้าบี้ธนาคารลดค่าธรรมเนียมเช็คเอทีเอ็มข้ามเขต เปิดทางขึ้นบริการใหม่แลก
แหล่งข่าวจากธนาคารแห่งประเทศไทย (ธปท.) เปิดเผยว่า ธปท.ได้ประเมินตัวเลขการสูญเสียรายได้ของธนาคารพาณิชย์ กรณียกเลิกการเก็บค่าธรรมเนียมการโอนเงินข้ามเขตตามข้อเสนอของคณะกรรมการปรับโครงสร้างค่าธรรมเนียมบริการทางการเงินประมาณ 7,0008,000 ล้านบาท ซึ่งต่างจากทางผู้บริหารธนาคารพาณิชย์ที่ประเมินว่ารายได้หายไป 1 หมื่นล้านบาท 
สำหรับค่าบริการที่ ธปท.จะขอความร่วมมือให้ธนาคารพาณิชย์เลิกเก็บกรณีข้ามเขตทั้งหมด แบ่งเป็น 1.บริการฝากถอนผ่านเคาน์เตอร์และผ่านตู้เอทีเอ็ม 2.การโอนเงินผ่านเคาน์เตอร์และตู้เอทีเอ็ม 3.การโอนเงินระบบบาทเน็ตสำหรับรายย่อย และ 4.บริการเช็คข้ามเขตทั้งหมด
อย่างไรก็ตาม จากการหารือกับผู้บริหารธนาคารพาณิชย์เมื่อวันที่ 20 ส.ค. ธปท.ได้เสนอทางเลือกให้ธนาคารสามารถหารายได้ค่าธรรมเนียมที่เกี่ยวข้องกับบริการที่เกี่ยวกับเงินสดและเช็คมาชดเชย เพราะต้นทุนในส่วนนี้ค่อนข้างสูง จึงเห็นควรให้ธนาคารพาณิชย์ปรับขึ้นตามต้นทุนจริงได้ แต่ไม่อนุญาตให้คิดเต็มจำนวนที่ธนาคารสูญเสียจากการลดค่าธรรมเนียมการเงินข้ามเขต 
แหล่งข่าวเปิดเผยว่า ธปท.จะสรุปเรื่องค่าบริการทั้งหมดในการประชุมปรับโครงสร้างค่าธรรมเนียมบริการทางการเงิน ซึ่งมีนางธาริษา วัฒนเกส ผู้ว่าการ ธปท. เป็นประธาน กับผู้บริหารระดับสูงของธนาคารพาณิชย์ทุกแห่งที่มีอำนาจตัดสินใจได้ วันที่ 9 ก.ย.นี้ 
“ธปท.ยืนยันจะขอความร่วมมือให้ธนาคารพาณิชย์ต้องเลิกเก็บค่าธรรมเนียมบริการทางการเงินข้ามเขตทุกประเภทที่เรียกเก็บอยู่ในปัจจุบัน ส่วนที่ธนาคารพาณิชย์จะขอเรียกเก็บเพิ่มในบริการอื่นๆ ซึ่งไม่เคยเก็บมาก่อนนั้น ธปท.ได้เปิดกว้างให้ธนาคารเสนอมาได้ เพราะธนาคารจะสามารถประเมินประเภทที่เรียกเก็บว่าอะไรเหมาะสมหรือไม่ เพราะรู้ต้นทุนดีกว่า ธปท. แต่คงไม่ใช่บริการฝากถอน ที่เคาน์เตอร์สาขา” แหล่งข่าวเปิดเผย
ปัจจุบันธนาคารพาณิชย์เก็บค่าธรรมเนียมเช็คข้ามเขตคิดหมื่นละ 10 บาท โดยเก็บขั้นต่ำ 10 บาท/ครั้ง ล่าสุด ณ เดือน ก.ค. มีเช็คเรียกเก็บข้ามเขตผ่านสำนักหักบัญชี 4.89 แสนฉบับ มูลค่า 3.01 หมื่นล้านบาท โดยธนาคารพาณิชย์บางแห่งคิดค่าธรรมเนียมสูงสุดแบบไม่จำกัด
สำหรับค่าธรรมเนียมโอนเงินระหว่างบัญชีออมทรัพย์และกระแสรายวันอัตโนมัติ คิดค่าธรรมเนียมเฉลี่ยที่ 1050 บาท/ครั้ง หรือแล้วแต่วงเงิน การโอนเงินข้ามบัญชีข้ามธนาคาร คิดค่าธรรมเนียมในกรณีไม่เกิน 1 แสนบาท คิด 12 บาท กรณีมากกว่า 1 แสนบาท แต่ไม่เกิน 5 แสนบาท คิด 40 บาท และมากกว่า 5 แสนบาท แต่ไม่เกิน 2 ล้านบาท คิด 100 บาท และค่าธรรมเนียมโอนเงินข้ามเขตผ่านตู้เอทีเอ็ม กรณีไม่เกิน 1 หมื่นบาท คิด 25 บาท/ครั้ง ถ้าเกิน 1 หมื่นบาท คิด 35 บาท/ครั้ง
นอกจากนั้น ในการประชุมวันที่ 9 ก.ย.นี้ ธปท.จะหารือถึงการพัฒนาระบบชำระเงินในประเทศ หรือ Local Switching เพื่อสนับสนุนให้ต้นทุนค่าธรรมเนียมบัตรเครดิตและบัตรเดบิตที่ผู้บริการเรียกเก็บจากร้านค้าและประชาชนถูกลง เพราะไม่ต้องโอนเงินออกไปต่างประเทศ เพื่อเคลียร์กับเจ้าของระบบ เช่น บริษัท วีซ่า หรือมาสเตอร์ ที่มีเครือข่ายอยู่ทั่วโลก แต่สามารถโอนชำระหักจ่ายกันได้ภายในประเทศ